Nu kan vi hive batterikvalitets-litium ud af gamle elbiler

Der er gode nyheder fra genbrugsfronten. Et samarbejde mellem tyske cylib og belgisk-amerikanske Syensqo har ført til et teknologisk gennembrud, der kan revolutionere, hvordan vi genbruger litium fra gamle elbilbatterier. For første gang er det lykkedes at udvinde højren litiumhydroxid – den foretrukne form til moderne elbilbatterier – i stor skala fra det, der ellers bare kaldes “black mass”.

Og hvad er så black mass? Det er den mørke, støvede rest, der opstår, når man splitter et udtjent batteri ad og knuser dets indre. Indtil nu har det været noget nær et mareridt at få brugbart litium ud af det – især i en form, der matcher de høje krav til nye batterier. Men det har Syensqo og cylib altså knækket koden til.

Litiumhydroxid er guldstandarden, når det kommer til batterier til elbiler, og stort set alle moderne battericeller bruger det. Problemet er bare, at det normalt skal udvindes gennem kostbar og miljøbelastende minedrift. Men i det nye system kan man nu trække det direkte ud af gamle batterier – og det vel at mærke fra flere batterikemier (NMC, LFP, etc.) på én og samme produktionslinje. Det sparer både penge, energi og bøvl.

Molekylær litium-magnet

I samarbejde med ingeniørfirmaet Tenova har de udviklet en metode, der benytter en specialdesignet væske – Cyanex 936P – der fungerer som en slags molekylær litium-magnet. Den trækker litium-ioner ud af væsken med ekstrem præcision.

– Vi etablerer en skalerbar vej til højren litiumgenvinding, som er fuldt på linje med EU’s cirkulære økonomi og batterilovgivning, siger Laurent Cohen, strategiansvarlig hos Syensqo.

Redningskrans til Europas batteriplaner

EU har sat hårde krav til, hvor meget litium der skal kunne genbruges. Allerede i 2027 skal mindst 50 procent af litiumindholdet i gamle batterier hentes hjem igen – og i 2031 hæves kravet til 80 procent. Det kræver teknologi, der ikke bare virker i laboratoriet, men i stor skala. Og det er præcis, hvad det her pilotprojekt har bevist.

Fordi processen kan håndtere både NMC- og LFP-batterityper, bliver den langt mere fleksibel og fremtidssikret – og det kan skubbe gang i en ny æra for europæisk batterigenbrug. Ikke kun som grøn nødvendighed, men også som geopolitisk strategi.

Litium er ikke nogen sjælden jordart. Der findes faktisk mere af det i jordskorpen end både bly og tin. Men den måde, vi udvinder det på, er alt andet end problemfri. I Sydamerika – Chile, Bolivia og Argentina – udvindes det gennem fordampning af saltvand i store åbne bassiner. Det kræver op mod to millioner liter vand pr. ton litium – i områder, hvor vand i forvejen er en knap ressource.

Udvindingen tærer på økosystemer, forurener grundvand og udfordrer lokalsamfund. Og i takt med at elbilproduktionen eksploderer, vil presset kun vokse.

Derfor kan Syensqo og cylibs løsning være mere end bare et teknologisk gennembrud. Det kan være en  etisk og bæredygtig mulighed for at afkoble den grønne omstilling fra sort samvittighed. En vej mod en mere cirkulær batteriøkonomi, hvor elbilens miljøaftryk også renses på råvare-niveau.

LÆS MERE: Nye EU-regler stiller krav om genbrug af elbilbatterier.

Nu kan vi hive batterikvalitets-litium ud af gamle elbiler